Standard Bank Innibos Digitaal – Toneelproduksies nuut opgeneem - Innibos
Innibos het ook 'n aantal produksies spesiaal vir die stroming laat opneem.
Ferdinand Deist het die wonderlikste stories oor die Sandveld geskryf, daardie smal landboustreek tussen die Swartland en die Weskus. In die produksie Pomporrelkonsert laat klink akteur Johny Klein die kleurryke Sandveldse taal op in sy voorlesings van Deist se verhale waarin eiesoortige karakters gebore word en hul vreemde en snaakse draaie kry. Dit is meesterlike storievertellings.
Annale van 'n windgat met Craig Morris is 'n skreeusnaakse komedie oor persoonlikheidstipes en kommunikasiestyle wat teatergangers behoorlik aan die praat gehad het. Dié teks deur Barry van Rensburg is vol woordspelings wat jou sal laat krul van die lag. Die stuk werk met die vier basiese persoonlikheidstipes soos dit oor die eeue heen uitgekristaliseer het, maar met die nuwe name banggat, hardegat, slapgat en windgat gee dit sommer baie skop aan die tipes. Dit is 'n laugh-a-minute maar met dié verskil dat daar 'n skeut lewenswysheid bygevoeg word. En dit sonder een enkele vloekwoord. Hierdie is 'n moet-sien-produksie vir elkeen wat lus is om te lag.
Simon Bruinders het spesiaal vir Innibos Rainbow Nation – 'n comic relief in swaar tye geskryf. Die Rainbow Nation spreek ons aan. In Afrikaans! Uit die mond van die Bruinman van Suid-Afrika, die afstammelinge van die Khoi en die San wat eerste die vlaktes, berge en valleie "geroam" het. Hoe het die Rainbow Nation ontstaan en hoekom? Dit was so bietjie soos 'n huwelik. En 'n huwelik is vrek moeilik – veral as daar cultural en economice differences tussen die twie parties is. Is dít hoekom dit nie gewerk het nie, en was die Rainbow Nation nie maar dalk van die begin af honnerde jaare gelede hiesa nie? Daa's questions … en daa's answers. Kom checkt 'it yt!
Die Narre Werklikheid met Thomas van Niekerk en Joshua Carstens is 'n komedie uit die pen van Barry van Rensburg. Twee narre, Hans Jors en Hans Nors, se ma het hulle as kinders in die sirkusbaas se sorg agter gelaat. Nou, jare later, toer hulle deur die land op soek na haar. Hulle komiese soektogte neem hulle na 'n dominee, 'n waarsêer en baie kroeë. Hierdie tragi-komedie is 'n tour de force in fisieke teater. Die twee karakters bevind hulle deurentyd in lagwekkende. Wees gereed om 'n traan weg te pink; die twee is argetipes van rouheid. Onder die maskers en agter die glimlagte is ons almal gestroop. Jy sal lag, frons en nadink oor die lewe.